“ሕወሓት በሕገ መንግሥቱ ላይ ይህ ይሁን ወይም አይሁን ለማለት የሞራል ብቃቱ የለውም” ዶክተር አረጋዊ በርሄ  የትግራይ ዲሞክራሲያዊ ፓርቲ ሊቀመንበር
አዲስ አበባ፡- ሕወሓት በሕገ መንግሥቱ ላይ ይህ ይሁን ወይም አይሁን ለማለት የሞራል ብቃቱ እንደሌለው የትግራይ ዲሞክራሲያዊ ፓርቲ አስታወቀ። ፓርቲው አሁን ያለው የለውጥ መንግሥት ሥልጣኑን እንደያዘ ምርጫው ተራዝሞ ፍትሐዊና ዲሞክራሲያዊ ምርጫ መካሄድ አለበት የሚል አቋም እንዳለውም አመለከቱ። የፓርቲው ሊቀመንበር ዶክተር አረጋዊ በርሄ ወቅታዊ ጉዳዮችን አስመልክተው ትናንት በሰጡት ጋዜጣዊ መግለጫ፤ ሕወሓት በሕገ መንግሥቱ ላይ ይህ ይሁን ወይም አይሁን ለማለት የሞራል ብቃቱ የለውም። ሕገ መንግሥት መተርጉም የለበትም የሚለው በተጨባጭ ሁኔታም ይሆን በንድፈ ሐሳብ ደረጃ ተቀባይነት የሌለውና ለይስሙላ የሚያወራው ነው ብለዋል። ሕገ መንግሥቱን ሲጥስና ሲያፈርስ የነበረው እሱ ራሱ ነበር ያሉት ሃላፊው፣ በሕገ መንግሥቱ የተደነገጉትን መብቶች ጥሶ ሰዎችን በአንድ ምሽት አዋጅ አፀድቆ ያለ ፍርድ ሲያሥርና ሲገድል የነበረ ድርጅት ነው። ይህን የኢትዮጵያ ህዝብ የረሳው መስሎት እንዳይሆን ብለዋል። በአሁኑ ጊዜም በትግራይ ውስጥ ከሕወሓት በስተቀር ሌሎች የፖለቲካ ድርጅቶች በነፃነት መንቀሳቀስ እንዳልቻሉገልፀው፤ የፓርቲያቸው አባላቶች እየተገደሉ፣ እየታሰሩና እየተደበደቡ መሆኑን አመልክተዋል።  አረጋዊ ወልደዮሐንስ የተባለ የፓርቲአቸው አባል ሽሬ አደባባይ ላይ በጠራራ ፀሐይ የተገደለው በሕወሓት ላይ ተቃውሞ ስላሰማ ነበር ያሉት ዶክተር አረጋዊ፣ይህም ሕገ መንግሥት አከብራለሁ ፣ በሕገ መንግሥቱ መሠረት መጓዝ አለብን የሚለው የሕወሓት ትርክት የይስሙላ መሆኑን አጎልቶ የሚያሳይ እንደሆነ አስገዝበዋል።  ምርጫ ቦርድ በሕግ የተቋቋመ ድርጅት መሆኑን ጠቁመው፣ ሕወሓት እያለ የተቋቋመውን ድርጅት እነሱ ማፈንገጥ ሲፈልጉ የምርጫ ቦርድ በሕገ መንግሥት የተሰጠውን ሥልጣን መጣስ ተገቢም፤ ትክክልም አይደለም ብለዋል። ምርጫ ቦርድ ማንንም ፓርቲ ሕገ መንግሥቱ የደነገጋቸውን ሕጎች ተከትሎ የማይሄድ ከሆነና ጥፋተኛ ሆኖ ሲገኘ ማባረር ሁሉ ይችላል ያሉት ሊቀመንበሩ፤ ሕወሓት ሕገ መንግሥትን እየጣሰና የህዝብን መብት የማያከብር ፓርቲ በመሆኑ ምርጫ ባርድ ይህን አካሄድ በጥሞና አይቶ እስከ ማባረር ድረስ እንዲሄድ ማሳሰብ እፈልጋለሁ ብለዋል። እንደ ዶክተር አረጋዊ ገለፃ፤ የኢትዮጵያ ሕዝብ ሰላም አግኝቶ፤ ዲሞክራሲያዊ መብቶቹ ተከብረውለት የፈለገውን ፓርቲ አውጥቶ አውርዶ አመዛዝኖ የሚሻለውን መምረጥ የሚችልበት በር ተከፍቷል። ለውጡ ከመጣ ወዲህ ሃሳቦች በነፃነት ይሸራሸራሉ፤ እንደ ወንጀለኞች እንደ ከሐዲዎችና ባንዳ የምንቆጠርና ስንታይ የነበርን የፖለቲካ ሃይሎች አገራችን ገብተን በሰላም ለመቀሳቀስና የፈለግነውን ሐሳብ ለማንሸራሸር ችለናል። ይህ ለኢትዮጵያ ትልቅ እርምጃ ነው። የተከፈተው ዕድል እንዳይባክንና ተቋማዊ እንዲሆን ማድረግ ይገባናል። የተለያዩ የፖለቲካ ቡድኖች ከመስከረም 30 ቀን 2013 ዓ.ም በኋላ አዲስ ጊዚያዊና የሽግግር መንግሥት ይቋቋም የሚሉ መኖራቸውን አውስተው፤ ለምን እንደዚህ እንደሚሉ ተጨባጭ መልስ አይገኘለትም ሲሉ ተናግረዋል።  አሁን ያለው የለውጥ መንግሥት የሚፈለጉ ዴሞክራሲያዊ መብቶችን አከብራለሁ ብሎ ተዘጋጅቶ እየተቀሳቀሳ ነው። የፖለቲካ ምህዳሩን ክፍት አድርጓል፤ ለአብነትም ፖለቲካ ድርጅቶች የጋራ ምክር ቤት መሥርተው ተሰባስበው የሚመካከሩበት ዲሞክራሲያዊ መድረክ ተፈጥሯል፤ ይህ ዕድልን የከፈተ አካሄድ እኛ ገብተን ካላተራመስን ብሎ መጮህ ተገቢነት የለውም ብለዋል። ፓርቲያቸውም አሁን ያለው የለውጥ መንግሥት ሥልጣኑን እንደያዘ ምርጫው ተራዝሞ ፍትሐዊና ዲሞክራሲዊ ምርጫ መካሄድ አለበት የሚል አቋም እንደለው አብራርተዋል ሕገ መንግሥቱ በሚፈቅደውና ምርጫ ቦርድ ከአወጣው የጊዜ ሰሌዳ ውጭ የሚደረግ የክልል ይሁን የወረዳ ምርጫ ሕገ መንግሥታዊ አይደለም ያሉት ሊቀመንበሩ፤ መንግሥት ፀረ ሕገ መንግሥት በሆነ መልኩ የሚካሄዱ ሕገ ወጥ ሥራዎች ማስቆም እንደሚኖርበት አሳስበዋል።  በትግራይ ክልል ውስጥ አፈና መኖሩን የገለፁት ዶክተር አረጋዊ፤ በመቐሌ፣ ተንቤን፣ ሽራሮና ሌሎች አካባቢዎች የተነሱ ህዝባዊ ተቃውሞዎችን “እኔን አይነት ተቀጣ እርምጃ” የተወሰደባቸው ሰዎች መኖራቸውንና በፓርቲያቸውና አረናን ለማፍረስ የሕዋሓት ሰላዮች ሠርገው በመግባት ችግር ሲፈጥሩባቸው እንደነበር ጠቅሰዋል። ከትግራይ ክልል ከሚንቀሳቀሱ ፓርቲዎች ጋር አብራችሁ እየሠራችሁ ነው ወይ? የሚል ጥያቄ ቀርቦላቸውም ዶክተር አረጋዊ፤ ሕወሓት የፈጠራቸው ሁለት ሦስት ድርጅቶች አሉ። እነዚህ ድርጅቶች ሕዝቡ ተቸግሯል፣ታፍኗል ዲሞክራሲ መብቱ ይከበር ብለው ያነሱት ጉዳይ እስካሁን የለም። የሕወሓት አመራር ለምን ተወቀሰ፣ የሕወሓት አመራር ትክክለኛ ነው እና ሕወሓትና የትግራይ ሕዝብ አንድ ነው፣ የሚል መፈክር ይዘው የሚዞሩ ድርጅቶች ስለሆኑ እንደ ድርጅት አንቆጥራቸውም። ከሌሎች ጋር ግን አብረን እየሠራን ነው ሲሉ ምልሽ ሰጥተዋል። አዲስ ዘመን ግንቦት 1/2012ጌትነት ምህረቴ